**PREDKLADACIA SPRÁVA**

Návrh na uzavretie Rámcovej zmluvy medzi Slovenskou republikou a Rakúskou republikou o cezhraničnej spolupráci v oblasti záchrannej zdravotnej služby (ďalej ako „zmluva“) predkladá na rokovanie ako iniciatívny návrh minister zdravotníctva Slovenskej republiky s cieľom určiť právny rámec pre medzinárodnú spoluprácu Slovenskej republiky a Rakúskej republiky v oblasti záchrannej zdravotnej služby (ďalej len "ZZS"), a zabezpečiť tak v prihraničnom území čo najlepšiu dostupnosť tejto služby pre obyvateľov obidvoch zmluvných strán.

Zabezpečovanie ZZS patrí k základným atribútom zdravotného systému každého štátu. Sieť ZZS musí byť organizovaná tak, aby bola zabezpečená dostupnosť prednemocničnej neodkladnej zdravotnej starostlivosti a jej poskytnutie do určitého časového limitu od prijatia tiesňového volania. Práve časová dostupnosť na poskytnutie odbornej prednemocničnej neodkladnej zdravotnej starostlivosti v prihraničných oblastiach je jedným z hlavných dôvodov na nadviazanie užšej spolupráce medzi ZZS susedných štátov.

Uznesenie vlády Slovenskej republiky č. 651/2021 zo dňa 10. novembra 2021 k návrhu o cezhraničnej spolupráci v oblasti záchranných zdravotných služieb uložilo ministrovi zdravotníctva Slovenskej republiky úlohu zrealizovať a viesť bilaterálne rokovania o možnosti uzatvorenia medzinárodných dohôd vo veci právneho zastrešenia cezhraničnej spolupráce v oblasti záchranných zdravotných služieb s Českou republikou a Rakúskou republikou.

Na základe uznesenia vlády SR, Ministerstvo zdravotníctva Slovenskej republiky (ďalej len „MZ SR“) nadviazalo na predošlé rokovania so zástupcami vyššie uvedených krajín a viedlo ďalšie rokovania, ktorých cieľom bolo zadefinovanie potrieb dotknutých krajín tak, aby mohla byť zdravotná starostlivosť, za presne definovaných podmienok, poskytovaná aj na území druhého štátu. Výsledkom rokovaní s Rakúskou republikou je návrh Rámcovej zmluvy medzi Slovenskou republikou a Rakúskou republikou o cezhraničnej spolupráci v oblasti záchrannej zdravotnej služby.

Neodkladná zdravotná starostlivosť v mieste zásahu a preprava fyzickej osoby v ohrození života alebo zdravia do vhodného zdravotníckeho zariadenia sa bude poskytovať na základe vyhodnoteného tiesňového volania a žiadosti zmluvnej strany. ZZS podľa tejto zmluvy bude poskytovaná pri udalosti s hromadným postihnutím osôb alebo pri kritickom stave osoby.

Zmluva sa bude vzťahovať na prihraničné územie Bratislavského samosprávneho kraja a Trnavského samosprávneho kraja v Slovenskej republike, a pre Spolkovú krajinu Dolné Rakúsko, Spolkovú krajinu Burgenland a Spolkovú krajinu Viedeň v Rakúskej republike. Cezhraničná spolupráca podľa tejto zmluvy sa bude realizovať na základe žiadosti príslušného operačného strediska jednej zmluvnej strany o spoluprácu a akceptácie tejto žiadosti príslušným operačným strediskom druhej zmluvnej strany. V žiadosti o spoluprácu uvedie príslušné operačné stredisko najmä druh, formu a rozsah požadovanej spolupráce.

Na konkretizáciu cezhraničnej spolupráce podľa tejto zmluvy sa budú uzatvárať dohody o cezhraničnej spolupráci.

Podľa článku 86 písm. d) Ústavy Slovenskej republiky s dohodou pred jej ratifikáciou prezidentkou Slovenskej republiky vyslovuje súhlas Národná rada Slovenskej republiky. Ide o medzinárodnú zmluvu, ktorá má prednosť pred zákonmi podľa článku 7 odsek 5 Ústavy Slovenskej republiky, pretože priamo zakladá práva a povinnosti pre fyzické osoby a právnické osoby.

Predkladaný materiál nemá vplyvy na rozpočet verejnej správy, na podnikateľské prostredie, sociálne vplyvy, vplyvy na informatizáciu spoločnosti, na životné prostredie, na manželstvo, rodičovstvo a rodinu, ani vplyvy na služby verejnej správy pre občana.